AWSS soek nou getuies | Netwerk24
AWSS soek nou getuies
Rocket die hoender by sy nuwe tuiste.
As jy gesien het wat op Saterdag 18 Februarie met die hoender by Helshoogte-koshuis se Hoenderdag-vieringe gebeur het, het Stellenbosch se Dierewelsyn (AWSS) jou hulp nodig.
AWSS het reeds 'n saak van dieremishandeling teen die individu wat die hoender drank en sigarette gevoer het aanhangig gemaak. Nou benodig hulle ooggetuies om hulle te vertel wat presies gebeur het.
In 'n omstrede video wat ná die insident op sosiale media versprei is, het 'n jong man die hoender drank en sigaret gevoer voordat hy hom in die lug gegooi het.
Sowel Helshoogte-koshuis as Universiteit Stellenbosch het ontken dat dié man enige verbintenis met hulle het, maar het die insident sterk veroordeel.
Volgens Jessica Perrins van AWSS gaan dit goed met die hoender, wat sedertdien by een van AWSS se pleegouers versorg word.
"Hy word nou Rocket genoem en bly in 'n lieflike tuin met 'n hok waarin hy in die aande kan slaap. Hy het 'n hen waaroor hy mal is en wat op die oomblik besig is om te broei. Rocket is baie ernstig oor sy rol as haan."
Enige iemand wat meer inligting het oor wat gedurende die insident gebeur het, kan Jessica Perrins kontak by 071 442 4215 of fundraiser@awss.co.za.